ปลัดกรุงเทพมหานคร ลงพื้นที่ตรวจติดตามมาตรการการจัดระเบียบตลาดสด บริเวณตลาดยิ่งเจริญ เขตบางเขน เฝ้าระวังการป้องกันโควิด-19
ปลัดกรุงเทพมหานคร ลงพื้นที่ตรวจติดตามมาตรการการจัดระเบียบตลาดสด บริเวณตลาดยิ่งเจริญ เขตบางเขน เฝ้าระวังการป้องกันโควิด-19 นางศิลปสวย ระวีแสงสูรย์ ปลัดกรุงเทพมหานคร เปิดเผยภายหลังลงพื้นที่ตรวจติดตามมาตรการการจัดระเบียบตลาดสด เพื่อเฝ้าระวังการป้องกันโรคโควิด-19 ที่ตลาดยิ่งเจริญ เขตบางเขน ว่า จากการลงพื้นที่ในวันนี้พบว่าตลาดยิ่งเจริญซึ่งเป็นตลาดใหญ่ที่ประชาชนมาจับจ่ายซื้อของเพื่ออุปโภคบริโภคเป็นจำนวนมาก มีระบบการตรวจคัดกรองที่มีประสิทธิภาพ โดยทั้งบริเวณทางเข้าและออกของตลาดมีเจ้าหน้าที่ประจำจุดเพื่อตรวจวัดอุณหภูมิอย่างต่อเนื่อง พร้อมวางเจลแอลกอฮอล์ให้ประชาชนได้ใช้บริการ หากพบว่าประชาชนไม่สวมใส่หน้ากากอนามัยจะไม่ให้เข้าพื้นที่ของตลาดโดยเด็ดขาด ส่วนผู้ค้าภายในตลาดต่างสวมใส่หน้ากากอนามัยทุกคน รวมทั้งบางร้านมีตะกร้ารับ/ทอนเงินโดยเฉพาะ เพื่อไม่ให้สัมผัสกับผู้ซื้อโดยตรงเพื่อลดความเสี่ยงจากการแพร่ระบาด ขณะเดียวกันตลาดแห่งนี้มีการล้างทำความสะอาดทุกวัน ซึ่งถือว่าเจ้าของตลาดสามารถดูแลตลาดให้ถูกสุขลักษณะตามคำแนะนำของสำนักอนามัย และสามารถปฏิบัติตามประกาศกรุงเทพมหานครได้อย่างเคร่งครัด เพื่อสร้างความมั่นใจให้ประชาชนทุกคนที่เข้ามาจับจ่ายซื้อของได้เป็นอย่างดีในส่วนของราคาสินค้าภายในตลาดพบว่า ผู้ค้าไม่ได้มีการจำหน่ายสินค้าที่ค้ากำไรเกินควร โดยราคามีการปรับขึ้นลงบ้างเล็กน้อยตามกลไกของตลาด ซึ่งถือว่าราคาถูก ไม่มีการเอาเปรียบผู้บริโภค ทั้งนี้ ปลัดกรุงเทพมหานครได้ย้ำถึงประชาชนทุกคนด้วยว่า ให้ตระหนักถึงความสำคัญในการป้องกันตนเองเป็นอันดับแรก โดยก่อนออกจากบ้านจะต้องสวมใส่หน้ากากอนามัย รวมทั้งพกเจลแอลกอฮอล์ เพื่อล้างมือบ่อยๆ ขณะเดียวกันต้องเว้นระยะห่างทางสังคมด้วย